Wêreldwye skok oor uitgeteerde ysbeer‘n Skermskoot uit die video van Guardian News. ŉ Hartroerende video van ŉ uitgeteerde ysbeer wat in die sneeu op Baffin-eiland in die Kanadese gebied rondstap, het ŉ gesprek oor die gevolge van klimaatsverandering op sosiale media ontketen. Die video wys hoe ŉ ysbeer verbete aan die lewe klou terwyl sy uitgedunde hare sy vermaerde lyf bedek. Sy agterbeen wat agter hom aansleep terwyl hy stap, dui op moontlike spieratrofie weens verhongering. Nadat die ysbeer tevergeefs in ŉ nabygeleë asblik grou wat seisoenaal deur Inuïet-vissermanne gebruik word, sak hy weer op die grond inmekaar. Die fotograaf Paul Nicklen en fliekmakers van die Sea Legacy-groep, het op dié hartseer toneel van die uitgehongerde ysbeer in sy laaste oomblikke afgekom. Nicklen het in Kanada grootgeword en het as bioloog en fotograaf reeds meer as 3 000 bere in die wildernis gesien. Hy het aan National Geographic gesê dit was een van die skokkendste tonele wat hy nog ooit gesien het. “Ons het daar gestaan en huil. Ons het die beer afgeneem met trane wat by ons wange afrol.” Nicklen het gesê hy word deur sosialemedia-gebruikers oor die kole gehaal omdat hy en sy span nie ingegryp het nie. “Natuurlik het die idee by ons opgekom, maar dis nie asof ek met ŉ pylgeweer of met 180 kg vleis rondstap nie.” Hy het bygevoeg dat dit teen die wet in Kanada is om wilde ysbere te voer. “Ek sou in elk geval net sy lyding verleng het,” het hy gesê. “Ek wil hê mense moet weet hoe dit lyk wanneer wetenskaplikes waarsku dat bere gaan uitsterf. Hulle gaan sterf van die honger.” Wetenskaplikes glo ŉ eksistensiële bedreiging deur klimaatsverandering staar ysbere in die gesig weens die verlies van habitat omdat die see-ys smelt. Daar word voorspel dat bevolkings van ongeveer 25 000 ysbere in 19 plekke wêreldwyd in komende dekades met meer as ŉ derde sal afneem weens verhongering. Ysbere het die gesig geword vir die kwessie rakende klimaatsverandering, het Cleve Wootsen van die Washington Post gesê. Al Gore, die voormalige visepresident van die VSA, het ŉ strokiesprent gebruik van ŉ uitgeputte ysbeer wat aanhoudend swem om te illustreer wat die uitwerking is wat mense op see-ys het. Studies en regeringsagentskappe maan klimaatsverandering kan veroorsaak dat ysbere teen 2050 uitgesterf sal wees. Kyk na die video hier.